
Zirgu infekciozās anēmijas uzraudzības, kontroles un apkarošanas kārtība
Izdoti saskaņā ar Veterinārmedicīnas likuma 25.panta 17.punktu
I. Vispārīgie jautājumi
· 1. Noteikumi nosaka zirgu infekciozās anēmijas uzraudzības, kontroles un apkarošanas kārtību zirgu dzimtas dzīvniekiem (turpmāk – dzīvnieki).
· 1.1 Šos noteikumus piemēro zirgu infekciozās anēmijas uzraudzības pasākumu nodrošināšanai papildus prasībām, kas noteiktas Eiropas Savienības tiesību aktos dzīvnieku veselības, veterināro zāļu, pārtikas un dzīvnieku izcelsmes blakusproduktu, kas nav paredzēti cilvēku patēriņam (turpmāk - blakusprodukti) aprites jomā, tostarp Komisijas 2019. gada 17. decembra Deleģētās Regulas (ES) 2020/688, ar ko attiecībā uz dzīvnieku veselības prasībām, kuras reglamentē sauszemes dzīvnieku un inkubējamu olu pārvietošanu Savienībā, papildina Eiropas Parlamenta un Padomes Regulu (ES) 2016/429 (turpmāk - regula 2020/688) 22. panta 1. punkta "c" apakšpunktā.
· 2. Dzīvnieku īpašnieks vai turētājs vienas dienas laikā ziņo praktizējošam veterinārārstam par dzīvniekiem, kas rada aizdomas par inficēšanos ar zirgu infekciozās anēmijas ierosinātāju (dzīvniekiem novēro drudzi, mazasinību, asins izlijumus ādā un gļotādās, hronisku novājēšanu, ko nevar kompensēt ar barības uzņemšanu).
· 3. Zirgu infekciozās anēmijas terapeitiska ārstēšana ir aizliegta.
· 4. Zirgu infekciozās anēmijas laboratorisko izmeklēšanu veic valsts zinātniskais institūts "Pārtikas drošības, dzīvnieku veselības un vides zinātniskais institūts "BIOR"" (turpmāk – references laboratorija) vai akreditēta laboratorija, izmantojot deleģētās regulas 2020/688 I pielikuma 9. daļā minētās laboratoriskās diagnostikas metodes.
· 5. Paraugus zirgu infekciozās anēmijas noteikšanai ņem Pārtikas un veterinārā dienesta (turpmāk – dienests) amatpersona vai praktizējošs veterinārārsts. Izdevumus par laboratoriskajiem izmeklējumiem un praktizējoša veterinārārsta sniegtajiem pakalpojumiem sedz dzīvnieku īpašnieks vai turētājs.
· 6. References laboratorija vai akreditēta laboratorija nekavējoties ziņo dienestam par katru laboratoriskajos izmeklējumos apstiprinātu dzīvnieku saslimšanu ar zirgu infekciozo anēmiju. Rezultātus par laboratoriskajiem izmeklējumiem nosūta:
· 6.1. dienestam – elektroniski;
· 6.2. personai, kura iesūtījusi paraugu laboratoriskajiem izmeklējumiem, – elektroniski vai testēšanas pārskata veidā.
· 7. Zirgu infekciozās anēmijas uzraudzība un apkarošana notiek saskaņā ar šiem noteikumiem un dienesta norādījumiem.
· 8. (Svītrots)
· 9. Paraugus laboratoriskajiem izmeklējumiem zirgu infekciozās anēmijas noteikšanai noņem šādos gadījumos:
· 9.1. dzīvnieku īpašnieks vai turētājs ziņojis par aizdomām par dzīvnieka saslimšanu ar zirgu infekciozo anēmiju vai dzīvniekam bijis kontakts ar tādu dzīvnieku, kuram konstatēta zirgu infekciozā anēmija;
· 9.2. praktizējošam veterinārārstam dzīvnieka klīniskās izmeklēšanas laikā rodas aizdomas par tā saslimšanu ar zirgu infekciozo anēmiju;
· 9.3. epidemioloģisko izmeklējumu laikā iegūta informācija par to, ka dzīvnieks bijis kontaktā ar dzīvnieku, kam konstatēta zirgu infekciozā anēmija;  
· 9.4. dzīvniekam pirms izvešanas no valsts nepieciešams veikt laboratoriskos izmeklējumus uz zirgu infekciozo anēmiju saskaņā ar Eiropas Savienības tieši piemērojamo normatīvo aktu vai trešo valstu normatīvo aktu prasībām;
· 9.5. dzīvnieku īpašnieks vai turētājs dzīvniekam nolemj veikt izmeklējumus uz zirgu infekciozo anēmiju;
· 9.6. valsts pilnvarots veterinārārsts kautuvē ziņojis par aizdomām par dzīvnieka saslimšanu (konstatētas klīniskas vai patologanatomiskas pazīmes) ar zirgu infekciozo anēmiju.
·  
· 10. (Svītrots)
· 11. (Svītrots)
II. Zirgu infekciozās anēmijas apkarošanas kārtība
· 12. Ja laboratoriskajos izmeklējumos konstatē zirgu infekciozo anēmiju, dienests nosaka pasākumus, kas dzīvnieka īpašniekam vai turētājam jāveic inficētajā novietnē. Inficētās novietnes dzīvnieku īpašnieks vai turētājs ievēro šādas prasības:
· 12.1. dzīvniekus (seroloģiski negatīvos) aizliegts pārvietot no novietnes teritorijas;
· 12.2. nodrošina, lai dzīvnieki no zirgu infekciozās anēmijas inficētās novietnes nenonāk saskarē ar dzīvniekiem no novietnes, kurā nav konstatēta šī slimība;
· 12.3. ar zirgu infekciozo anēmiju slimo dzīvnieku (seroloģiski pozitīvo) nošķir no veselajiem (seroloģiski negatīvajiem) dzīvniekiem un nogalina ne vēlāk kā divu nedēļu laikā pēc informācijas saņemšanas par to, ka novietnē esošajam dzīvniekam laboratoriskajos izmeklējumos ir konstatēta zirgu infekciozā anēmija;
· 12.4. pēc seroloģiski pozitīvā dzīvnieka nogalināšanas pārējos novietnē esošos dzīvniekus, kas vecāki par 12 mēnešiem, seroloģiski izmeklē vismaz divas reizes ar triju mēnešu intervālu.
· 12.1 Novietnē nav zirgu infekciozās anēmijas, ja laboratoriskajos izmeklējumos dzīvniekiem divas reizes pēc kārtas ar triju mēnešu intervālu netiek konstatēta zirgu infekciozā anēmija.
· 13. Dienests organizē epidemioloģisko izmeklēšanu, lai atklātu iespējami inficētās novietnes (novietnes, kurās no inficētās novietnes pēdējo triju mēnešu laikā pēc dzīvnieku saslimšanas konstatēšanas ir ievesti dzīvnieki). Iespējami inficētajās novietnēs līdz šo noteikumu  14. punktā minēto laboratorisko izmeklējumu pabeigšanai dienests nosaka iespējami inficēto dzīvnieku pārvietošanas ierobežojumus.
· 14. Iespējami inficētajās novietnēs dzīvniekus, kas vecāki par 12 mēnešiem, seroloģiski izmeklē vismaz divas reizes ar triju mēnešu intervālu. Novietnei atceļ ierobežojumus, ja laboratoriskajos izmeklējumos dzīvniekiem divas reizes pēc kārtas ar triju mēnešu intervālu netiek konstatēta zirgu infekciozā anēmija.
· 15. Ar zirgu infekciozo anēmiju slimo dzīvnieku izcelsmes blakusprodukti ir otrās kategorijas materiāls, kuru atļauts:
· 15.1. pārstrādāt saskaņā ar Eiropas Parlamenta un Padomes 2009. gada 21. oktobra Regulu (EK) Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un ar ko atceļ Regulu (EK) Nr. 1774/2002 (Dzīvnieku izcelsmes blakusproduktu regula) un Eiropas Komisijas 2011.gada 25.februāra Regulu (EK) Nr. 142/2011, ar kuru īsteno Eiropas Parlamenta un Padomes Regulu (EK) Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un īsteno Padomes Direktīvu 97/78/EK attiecībā uz dažiem paraugiem un precēm, kam uz robežas neveic veterinārās pārbaudes atbilstīgi minētajai direktīvai (turpmāk – regula Nr. 142/2011),  piemērojot pārstrādes metodes un nosacījumus, lai novērstu slimības ierosinātāja izplatīšanās iespēju;
· 15.2. aprakt dienesta reģistrētā dzīvnieku kapsētā (ja tas ir dzīvnieka līķis), atbilstoši normatīvajos aktos par dzīvnieku kapsētu iekārtošanas, reģistrācijas, uzturēšanas, darbības izbeigšanas un likvidēšanas kārtību un aizsargjoslu noteikšanas metodiku ap dzīvnieku kapsētām noteiktajām prasībām, vai atļautā atkritumu poligonā, ievērojot regulas Nr. 142/2011 VI pielikuma III nodaļas 1. iedaļas 1., 3. un 4. punktā noteiktos nosacījumus;
· 15.3. likvidēt, sadedzinot regulas Nr. 142/2011 6. pantā minētajās sadedzināšanas vai līdzsadedzināšanas iekārtās atbilstoši regulas Nr. 142/2011 III pielikumā noteiktajām prasībām.
· 16. Dzīvnieku īpašnieks vai turētājs nekavējoties ziņo dienesta teritoriālajai struktūrvienībai par katru dzīvnieku, ko nogalina zirgu infekciozās anēmijas apkarošanas pasākumu laikā.
· 17. Pēc seroloģiski pozitīvā dzīvnieka nogalināšanas īpašnieks vai turētājs praktizējoša veterinārārsta uzraudzībā nodrošina inficētās novietnes, transportlīdzekļu, rampu, pāreju, kas izmantotas slimo dzīvnieku pārvadāšanai, kā arī materiālu, priekšmetu un konteineru, kas bijuši saskarē ar slimajiem dzīvniekiem, tīrīšanu, mazgāšanu un dezinficēšanu.
· 18. Mazgāšanas, dezinfekcijas un dezinsekcijas laikā ievēro šādu kārtību:
· 18.1. dezinfekcijas līdzekļus saskaņā ar dezinfekcijas līdzekļa ražotāja anotāciju lieto noteiktā koncentrācijā, lai iznīcinātu zirgu infekciozās anēmijas ierosinātāju;
· 18.2. dezinfekcijas līdzekļu iedarbīgumu pārbauda katru reizi pirms lietošanas, ja, līdzekļus ilgstoši glabājot, zūd to efektivitāte;
· 18.3. dezinfekcijas un dezinsekcijas līdzekļus izvēlas, ņemot vērā dezinficējamo objektu virsmas un dezinsekcijai pakļautās platības īpašības;
· 18.4. dezinfekcijas līdzekļu lietošanas laikā:
· 18.4.1. līdzekli izsmidzina uz dezinficējamā objekta tā, lai nodrošinātu dezinfekcijas līdzekļa caursūkšanos (īpaši, ja dezinficē pakaišus, mēslus un vircu);
· 18.4.2. pirms dezinfekcijas grīdu, rampas, pārejas, sienas un virsmas rūpīgi mazgā un tīra, izmantojot īpaši šim nolūkam paredzētus līdzekļus;
· 18.4.3. pēc virsmu tīrīšanas un mazgāšanas saskaņā ar ražotāja ieteikumiem dezinfekcijas līdzekļus uzklāj un atstāj uz minimālās iedarbības laiku;
· 18.4.4. mazgāšanai izmantoto ūdeni apstrādā, lai novērstu zirgu infekciozās anēmijas ierosinātāja tālāku izplatīšanos;
· 18.5. pēc virsmu mazgāšanas uz tām uzklāj dezinfekcijas šķīdumu. Ja dezinfekcijas laikā dezinfekcijas šķīdumu izsmidzina, izmantojot spiediena iekārtas, attiecīgās virsmas pasargā no atkārtotas piesārņošanas;
· 18.6. pēc mazgāšanas dezinfekcijā lietoto ekipējumu un piesārņotos priekšmetus mazgā un dezinficē, bet vienreizējās lietošanas priekšmetus iznīcina;
· 18.7. pēc dezinfekcijas nodrošina apstākļus, lai dezinficētās virsmas netiktu atkārtoti piesārņotas ar zirgu infekciozās anēmijas ierosinātāju.
· 19. Mēslus, vircu un izmantotos pakaišus pēc pēdējās kravas pievienošanas iztur vismaz vienu mēnesi vietās, kur netiek piesārņota vide un nav zirgu infekciozās anēmijas ierosinātāja izplatīšanās draudu.
· 20. Dienests šo noteikumu 12.1. un 12.2. apakšpunktā noteiktos pasākumus dzīvnieku īpašniekam vai turētājam nepiemēro, ja:
· 20.1. veikta dzīvnieku laboratoriskā izmeklēšana saskaņā ar šo noteikumu 12.4. apakšpunktā noteikto kārtību;
· 20.2. izpildās šo noteikumu 12.1 punktā noteiktais nosacījums;
· 20.3. veikta novietnes mazgāšana, dezinfekcija un dezinsekcija, kā arī mēslu, vircas un pakaišu izvešana un novietošana saskaņā ar šo noteikumu 18. un 19.  punktā noteiktajām prasībām.
III. Zirgu infekciozās anēmijas uzraudzības un kontroles kārtība novietnēs
· 21. (Svītrots)
· 22. Praktizējošs veterinārārsts zirga pasē izdara ierakstu par laboratorisko izmeklējumu rezultātiem (pozitīviem vai negatīviem) zirgu infekciozās anēmijas noteikšanai.
· 23. Ja dzīvnieku īpašnieks vai turētājs nenodrošina laboratoriskos izmeklējumus zirgu infekciozās anēmijas ierosinātāja atklāšanai vai neveic zirgu infekciozās anēmijas apkarošanas pasākumus, dienests pieņem lēmumu par attiecīgās novietnes dzīvnieku pārvietošanas aizliegumu.
IV. Noslēguma jautājumi
· 24. Šo noteikumu 9., 10. un 21.punkts stājas spēkā 2012.gada 15.augustā.
· 25. Līdz 2012.gada 31.decembrim dzīvnieku īpašnieks vai turētājs reizi gadā dzīvniekiem, kas ir vecāki par 12 mēnešiem, nodrošina laboratorisko izmeklēšanu zirgu infekciozās anēmijas noteikšanai.

